এদিকে টেকনাফ (কক্সবাজার) প্রতিনিধি জানান, উপকূল থেকে উদ্ধার ৫৫৫ অভিবাসীকে ফিরিয়ে নেয়ার শর্তে বিজিবি নায়েক রাজ্জাককে ফিরিয়ে দেয়ার কথা বলেছিল মিয়ানমার। সোমবার এ শর্ত দেয় দেশটির সীমান্তরক্ষী বাহিনী বিজিপি। কিন্তু কয়েক ঘন্টা পর তারা তাদের শর্ত প্রত্যাহার করে নেয়। নায়েক রাজ্জাককে বিনা শর্তে ফেরত দিতে রাজি হওয়ার কথা জানায় মিয়ানমার। পতাকা বৈঠকের মাধ্যমেই তাকে ফেরত দেয়া হবে বলেও জানায়। বিজিপি’র সঙ্গে আলোচনার সূত্রে গতকাল কক্সবাজার সেক্টর কমান্ডার কর্নেল আনিসুর রহমান মানবজমিনকে এ তথ্য জানান। অভিবাসী এবং নায়েক রাজ্জাককে ফেরতের বিষয় দুটি আলাদা, দুটি আলাদাভাবে আলোচনার মাধ্যমে সমাধানের কথাও বলে বিজিবি।